เทคโนโลยีหนุนประกันโต
กรุงไทย-แอกซ่า เผยเทคโนโลยีหนุนธุรกิจประกันเติบโตทุกช่องทาง คาดปีนี้โตกว่า 9%
1 มี.ค. 2559

กรุงไทย-แอกซ่า เผยเทคโนโลยีหนุนธุรกิจประกันเติบโตทุกช่องทาง คาดปีนี้โตกว่า 9%
นายเดวิด โครูนิช ประธานกรรมการบริหาร บริษัท กรุงไทย-แอกซ่า ประกันชีวิต เปิดเผยว่า ปัจจุบันเกิดการเปลี่ยนแปลงด้านเทคโนโลยีอย่างมาก และหลังจากที่บริษัทนำเทคโนโลยีเข้ามาช่วยในการทำงาน ทำให้ธุรกิจเดินหน้าอย่างรวดเร็ว โดยธนาคารกรุงไทยผู้ถือหุ้นใหญ่และเป็นช่องทางการขายผ่านธนาคารของบริษัท รวมถึงช่องทางอื่นๆ ก็ทำงานได้เร็วมาก ทำให้มีธุรกิจประกันชีวิตของบริษัทในไทยมีโอกาสเติบโตได้อีกมากในอนาคต
ทั้งนี้ ปี 2559 บริษัทตั้งเป้าหมายเติบโตตามอุตสาหกรรมที่ระดับ 9% โดยยังคงเดินหน้านำเทคโนโลยีเข้ามาช่วยในการเพิ่มการมีส่วนร่วมระหว่างลูกค้ากับองค์กรให้มากขึ้นผ่านงานการตลาด การพาลูกค้าและตัวแทนมาพบกันบนโลกออนไลน์
สำหรับปี 2558 ที่ผ่านมา บริษัทมีเบี้ยรับรวม 5.47 หมื่นล้านบาท เพิ่มขึ้น 12% แยกเป็นยอดขายใหม่ หรือเบี้ยปีแรก 1.48 หมื่นล้านบาท โดยยอดขายผ่านธนาคารกรุงไทย มีสัดส่วน 56% ของเบี้ยปีแรก แม้ว่าสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จะเข้ามาตรวจสอบการขายของธนาคาร แต่ไม่กระทบต่อการขาย เพราะบริษัทเน้นขายความคุ้มครอง และยึดความต้องการของลูกค้าเป็นหลัก ขณะที่รายได้จากการขายผ่านตัวแทนมีสัดส่วนใกล้เคียงกันที่ 43% และรายได้จากช่องทางการจำหน่ายผ่านธุรกิจองค์กรมีสัดส่วน 1%
นอกจากนี้ บริษัทยังนำเทคโนโลยีมาช่วยในการทำงานให้ฝ่ายขายเพื่อให้เข้าถึงลูกค้ามากขึ้น คือระบบ iConnect Life ที่สามารถให้บริการลูกค้าผ่านช่องทางออนไลน์ และระบบ iPro ที่ฝ่ายขายสามารถจัดการข้อมูลได้ด้วยตัวเองทั้งหมด ทำให้เกิดการเปลี่ยนแปลงในธุรกิจมากมาย รวมทั้งลูกค้าเข้าใจธุรกิจประกันมากขึ้น แต่ความเสี่ยงด้านต่างๆ ของลูกค้ายังคงมีอยู่เช่นเดิม ทำให้ลูกค้าต้องการความคุ้มครองเช่นเดิม บริษัทจึงเดินหน้าที่จะขายประกันด้านความคุ้มครองระยะยาวและสุขภาพต่อไป
นายเดวิด กล่าวว่า บริษัทไม่ได้มีความกดดันด้านผลตอบแทนจากการลงทุนมากนัก เพราะเน้นขายกรมธรรม์ประกันชีวิตที่ให้ความคุ้มครองระยะยาว และประกันด้านสุขภาพเป็นหลัก ซึ่งปัจจุบันมีสัดส่วนสูงถึง 80% ของเบี้ยรับรวม ส่วนกรมธรรม์ระยะสั้นมีเพียง 20% เมื่อเทียบกับอุตสาหกรรมแล้วถือว่าสูงที่สุด โดยในปี 2558 ที่ผ่านมาบริษัทไม่มีการขายสินค้าระยะสั้นเลย เพราะอัตราดอกเบี้ยเงินฝากอยู่ในระดับต่ำ
“บริษัทและธนาคารกรุงไทยที่เป็นผูู้ถือหุ้นใหญ่ ต่างก็มุ่งขายประกันชีวิตที่เน้นความคุ้มครองระยะยาว และ ประกันสุขภาพ ซึ่งถือว่าเป็นทิศทางที่สอดคล้องกับสังคมผู้สูงอายุที่มากขึ้น ทำให้คนหันมาใส่ใจกับการวางแผนเพื่อการเกษียณ และสุขภาพด้วยการซื้อประกันชีวิตและสุขภาพ จากการที่ค่ารักษาพยาบาลสูงขึ้น รวมถึงอัตราส่วนของคนที่มีหลักประกันชีวิตของคนไทยยังน้อยอยู่” นายเดวิด กล่าว
ทั้งนี้ ปี 2558 ที่ผ่านมาบริษัท กรุงไทย-แอกซ่า ประกันชีวิต มีกำไรสุทธิ 5,163 ล้านบาท เพิ่มขึ้น 351 ล้านบาท หรือเติบโต 7.29%